Siklós

Siklós (, ) város Baranya vármegyében, a Siklósi járás központja. Hozzá tartozik Máriagyűd is.

Fekvése 
A Villányi-hegységtől délre, az Alföld legnyugatibb kiszögellésén, a Nyárád–Harkányi-síkon található.

Szomszédságában nyugatra terül el a hozzá legközelebb fekvő város, Harkány. A további települési szomszédai: észak felé Kistótfalu, északkelet felé Vokány, kelet felé Nagytótfalu és Kisharsány, délkelet felé Egyházasharaszti és Alsószentmárton, dél-délnyugat felé Matty és Gordisa, északnyugat felé pedig Túrony és Bisse. A déli szomszédságában fekvő községek alig néhány kilométerre helyezkednek el a Drávától; a folyó egyes szakaszain egyben a horvát - magyar országhatár is.

Harkánnyal szoros versenyben Magyarország két legdélibb városának egyike (belterületeik tekintetében gyakorlatilag holtverseny van a két város között, de Siklós közigazgatási határai Harkányéihoz képest csaknem egy kilométerrel délebbre nyúlnak, így ezen mérce szerint elsősége vitathatatlan).

Megközelítése 
A hazai főutak elkerülik a várost, ami határozottan hátrányos helyzetet jelent számára, még a nyugati szomszédjában fekvő Harkányhoz képest is, amelyet legalább érint a Pécstől Horvátország felé vezető 58-as főút. Siklós legfontosabb közúti megközelítési útvonala így a Mohácstól Harkányig húzódó 5701-es út, mely azonban ma már északról elkerüli a központot, csak Máriagyűd településrészt érinti; a korábbi belterületi útszakaszt részben öt számjegyű mellékúttá, részben önkormányzati úttá minősítették vissza, egy szakasza pedig a Matty-Gordisa felé vezető 5712-es út része lett. Érinti még Siklós határszélét keleten az 5711-es és az 5715-ös út is.

Története 

Siklós története az őskorig nyúlik vissza. A középkorban mezőváros volt, majd a törökök kiűzése után falu, majd évszázadokkal később, 1977 óta ismét városi rangú település.

Közélete

Polgármesterei
 1990–1994: Dr. Szepesvári Zsolt (nem ismert)
 1994–1998: Dr. Máté János (MSZP-SZDSZ-TESZ)
 1998–2002: Dr. Máté János (független)
 2002–2006: Dr. Marenics János (független)
 2006–2010: Dr. Marenics János (független)
 2010–2014: Dr. Marenics János (független)
 2014–2019: Dr. Marenics János (független)
 2019-től: Riegl Gábor (Fidesz-KDNP)

Média 
A város online közéleti hírportálja a Siklósi Hírek.

Demográfia 

A település népességének változása:

Vallás 
A 2000-es években:
 római katolikus: 58,2%
 görögkatolikus: 0,9%
 református: 17,0%
 evangélikus: 0,8%
 más egyházhoz, felekezethez tartozik: 1,1%
 nem tartozik egyházhoz, felekezethez: 10,3%
 ismeretlen nem válaszolt: 11,0%

Etnikumok 
A városnak 2007-ben 10 053 lakosa volt. Ebből magyar: 91,4%; cigány: 1,6%; horvát: 3,0%; német: 2,1%; román: 0,2%; szerb: 0,3%; ismeretlen/nem válaszolt: 7,0%.

A 2011-es népszámlálás során a lakosok 84,1%-a magyarnak, 2,5% cigánynak, 2,5% horvátnak, 3,2% németnek, 0,6% szerbnek mondta magát (15,5% nem nyilatkozott; a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 42,7%, református 12,1%, evangélikus 0,6%, görögkatolikus 0,3%, felekezeten kívüli 14,4% (28,9% nem nyilatkozott).

Nevezetességei 
 Siklósi vár (13 – 16. század), benne múzeum, kínzókamra
 Gótikus ferences kolostor (15. század), benne kerámiai alkotóház
 Malkocs bég dzsámija (16. század) a török megszállás idején épült
 Máriagyűdi ferences kegytemplom (18. század)
 Máriagyűdi református templom (19. század)
 Siklósi református templom (19. század)
 Siklósi szerb templom (19. század)
 Siklósi városháza
 Siklósi gyógyfürdő
 Villányi borvidék
Siklós látképe a vár északi oldala felől:

Híres emberek 
Itt született…

 1978. december 24-én Bóra Áron zenész.
 1970. április 8-án Hegyi Botos Attila költő-filozófus.
 1968-ban Matyi Dezső, az Alexandra könyvkiadó tulajdonosa.
 1963. október 5-én Várhegyi Attila, országgyűlési képviselő, államtitkár, Szolnok polgármestere (1991–1998)
 1961. február 6-án Vanyúr István szigetvári szobrászművész.
 1961. április 18-án Zvolszky Zita festőművész.
 1953. november 20-án Mészáros Mihály színész
 1952. július 5-én Makra László klimatológus, egyetemi tanár
 1946-ban Gállos Orsolya, a magyar, orosz, szlovén nyelv és irodalom tanára, műfordító, a  Ljubljanai Egyetem magyar lektora.
 1941. december 21-én Sólyom-Nagy Sándor operaénekes.
 1940. október 12-én Tímár Éva Jászai Mari-díjas színésznő, érdemes és kiváló művész.
 1939-ben Siklósi Horváth Klára újságíró, író.
 1912. február 15-én Mikes György (George Mikes) író.
 1877. július 24-én Földváry Miksa erdőtanácsos, a hazai természetvédelem előfutára.
 1898. szeptember 2-án Istókovits Kálmán festőművész.
 1888-ban Szabó Miklós festőművész, gimnáziumi tanár, aki Szekszárdon, majd Budapesten élt, alkotott.
 … Inhoff Ede trombitaművész, aki mind az Állami Hangversenyzenekar tagjaként, mind szólistaként bejárta a világot. Többek között együtt koncertezett Zubin Mehtával, Leonard Bernsteinnel. 2006-tól Siklós díszpolgára.

Jegyzetek

Források

További információk 
 Siklósi Hírek
 Siklósi vár
 Siklós az utazom.com honlapján
 Siklós a funiq.hu-n
 Siklósi programok
Város a Tenkes alján (Siklós monográfia)

Baranya megye települései
Magyarország városai
 
Baranya vármegye települései